Uznesenie Európskeho parlamentu o vzťahoch medzi EÚ a Indiou: strategické partnerstvo (2004/2169(INI))



Úradný vestník 227 E , 21/09/2006 S. 0589 - 0599



P6_TA(2005)0364 Vzťahy medzi EÚ a Indiou Uznesenie Európskeho parlamentu o vzťahoch medzi EÚ a Indiou: strategické partnerstvo (2004/2169(INI)) Európsky parlament, - so zreteľom na dokument Vysokého splnomocnectva pre spoločnú zahraničnú a bezpečnostnú politiku pod názvom "Bezpečná Európa v lepšom svete. Európska bezpečnostná stratégia" z 12. decembra 2003, - so zreteľom na oznámenie Komisie o "Strategickom partnerstve EÚ – India" (KOM(2004)0430) zo 16. júna 2004 a na odpoveď Indie na toto oznámenie prostredníctvom svojho strategického dokumentu z augusta 2004, - so zreteľom na svoje odporúčania Rade o vzťahoch medzi EÚ a Indiou z 28. októbra 2004 [1] a na všetky svoje nedávne uznesenia týkajúce sa Indie a jej regiónu, - so zreteľom na závery Rady pre všeobecné záležitosti z 11. októbra 2004 s ohľadom na oznámenie Komisie, - so zreteľom na piaty samit EÚ – India, ktorý sa konal v Haagu 8. novembra 2004, - so zreteľom na šiesty samit EÚ – India, ktorý sa konal v Dillí 7. septembra 2005, - so zreteľom na spoločné tlačové vyhlásenie, ktoré uverejnili EÚ a India 8. novembra 2004 na záver vyššie spomenutého šiesteho samitu a na spoločnú deklaráciu o kultúrnych vzťahoch z rovnakého dňa a na zreteľný zámer EÚ a Indie vypracovať akčný plán pre strategické spojenectvo a nové spoločné politické vyhlásenie, - so zreteľom na akčný plán pre strategické partnerstvo EÚ – India, ako aj na nové spoločné politické vyhlásenie, ktoré boli prijaté na vyššie uvedenom šiestom samite, - so zreteľom na sedem stretnutí pri okrúhlom stole EÚ – India, ktoré boli výsledkom programu vypracovaného na samite EÚ – India v roku 2001 v Lisabone, s cieľom priblížiť občiansku spoločnosť v Európe a Indii a s nádejou na vytvorenie siete výskumných centier EÚ a Indie, - so zreteľom na vyššie uvedené závery Rady z 11. októbra 2004 s ohľadom na dialóg medzi EÚ a Indiou o ľudských právach, - so zreteľom na činnosti na zvyšovanie povedomia o ľudských právach a na projekty na presadzovanie spravodlivej vlády a miestnej účasti na úrovni miest a dedín v rozhodovacom procese podporované Európskou iniciatívou pre demokraciu a ľudské práva (EIDHR) a na ďalšie súvisiace projekty, - so zreteľom na návštevu delegácie Európskeho parlamentu pre vzťahy s krajinami južnej Ázie a Asociáciou krajín južnej Ázie pre regionálnu spoluprácu (SAARC) v Dillí v novembri 2004, - so zreteľom na návštevu komisára pre obchod Petra Mandelsona v Indii v januári 2005 a najmä na konferenciu v Kalkate, na ktorej hovoril o Globálnej hospodárskej agende: výzva pre Európu a Indiu, - so zreteľom na schôdzku G-20, ktorú zorganizovala India vo februári 2005 a na účasť Indie v úlohe pozorovateľa na poslednej schôdzke G-7, - so zreteľom na parlamentné fórum India – USA, ktoré sa uskutočnilo v marci 2005 v sídle Federácie indických obchodných a priemyselných komôr v Dillí, - so zreteľom na návštevu ministerky zahraničných vecí USA Condoleezy Riceovej v tomto regióne v marci 2005 a na aprílovú návštevu predsedu vlády Číny Wena Jiabaoa v Pakistane a Bangladéši, na Srí Lanke a v Indii, - so zreteľom na deklaráciu Svetovej obchodnej organizácie (WTO) z Dohy o obchodných aspektoch práva duševného vlastníctva (TRIPS) a verejnom zdraví prijatú 14. novembra 2001, - so zreteľom na článok 45 rokovacieho poriadku, - so zreteľom na správu Výboru pre zahraničné veci a stanoviská Výboru pre rozvoj a Výboru pre medzinárodný obchod (A6-0256/2005), A. keďže EÚ a India tvoria najväčšie demokracie vo svete a že ich spoločné úsilie o demokraciu, pluralizmus, právny štát a multilateralizmus v medzinárodných vzťahoch prispievajú k svetovému mieru a stabilite, B. keďže India a EÚ zdieľajú názor, že obchod, investície a voľná súťaž sú kľúčovými faktormi hospodárskeho rozvoja a keďže obe uznávajú, že v záujme presadzovania takého vývoja by sa mala zaistiť socio-ekonomická súdržnosť, ochrana životného prostredia a práv spotrebiteľov, C. keďže EÚ je najväčším obchodným partnerom a najväčším zdrojom priamych zahraničných investícií v Indii, D. keďže Strana kongresu, ktorá vyhrala voľby v máji 2004, získala svoju voličskú podporu z vidieckych tried, ktoré sa považovali za vylúčené z výhod vyplývajúcich z technologickej explózie v Indii, E. keďže India je štát, kde existuje značná jazyková, sociálna a náboženská rôznorodosť, štát paradoxov s populáciou 1,069 miliardy ľudí, otvorená spoločnosť čeliaca výzve vyslobodenia 370 miliónov ľudí z chudoby, svetový líder v oblasti informačných technológií, ale zároveň štát, v ktorom sa 550 miliónov ľudí živí poľnohospodárstvom, F. keďže 34,7 % obyvateľstva Indie žije pod hranicou chudoby, z toho štvrtina v mestských oblastiach; keďže z tohto dôvodu musia programy EÚ na odstránenie chudoby v Indii pokračovať v záujme pomoci pri dosahovaní Rozvojových cieľov milénia, G. keďže Európska únia aj India sú demokratickými a otvorenými spoločnosťami, H. keďže India má druhú najväčšiu moslimskú populáciu na svete po Indonézii, I. keďže EÚ a India majú potenciál na vytvorenie privilegovaného vzťahu v oblasti medzinárodných vzťahov, zatiaľ čo v Indii existuje nedostatok povedomia o EÚ a jej demokratickom systéme; zdôrazňujúc potenciál Indie ako partnera EÚ pomáhajúceho podporovať nové a mladé demokracie, J. keďže India a Pakistan od začiatku roku 2004 vedú nepretržitý dialóg s cieľom ukončiť niektoré vzájomné spory, K. keďže môže vznikať nová kríza v Kašmíre a indických štátoch Pandžáb a Harjana ako aj v pakistanských provinciách Pandžáb a Sindh ako výsledok narastajúceho nedostatku vody, ktorý by mohol byť iskrou pre nový a nebezpečný konflikt, L. keďže sa globálny dopyt po rope, vzhľadom na jej znižujúce sa zásoby, stáva potenciálnym zdrojom strategického a politického napätia, M. keďže 70 % energie spotrebovanej v Indii sa dováža, N. keďže 1. apríla 2005 bolo veľké množstvo miestnych daní nahradené štátnou daňou z pridanej hodnoty, ktorá by mala každoročne priniesť desiatky miliónov dolárov; keďže väčšina indických štátov, aj keď nie všetky, prijala tento nový zákon, Vnútorná situácia 1. víta demokratizačný proces v Indii a jej záväzok k demokracii v medzinárodnom kontexte; 2. vyjadruje svoj zámer prispievať k prehlbovaniu vzťahu medzi EÚ a Indiou v súlade s hore uvedeným oznámením Komisie, so závermi vyššie spomenutého piateho samitu EÚ – India a s hore uvedeným odporúčaním Európskeho parlamentu, ako aj svoju pretrvávajúcu vôľu rozvíjať a upevňovať dvojstranné vzťahy; 3. víta spoločný akčný plán, prijatý na vyššie uvedenom šiestom samite, na uskutočňovanie strategického partnerstva EÚ – India, spolu so spoločným politickým vyhlásením, ktoré posúva vzťahy medzi EÚ a Indiou na novú, vyššiu a intenzívnejšiu úroveň, najmä čo sa týka medzinárodného mieru a bezpečnosti, multilaterizmu, výskumu, rozvoja, životného prostredia, vedy, technológie a ľudských práv; víta najmä vytvorenie obchodnej skupiny na vysokej úrovni pre obchod a investície; domnieva sa, že tieto dohody predstavujú rozhodujúci obrat vo vzťahoch medzi dvoma hospodárskymi veľmocami a mali by sa vykonávať s aktívnou účasťou a angažovanosťou Indie; 4. zdôrazňuje mimoriadny kultúrny, politický a v súčasnosti už aj hospodársky význam Indie, ktorý sa v minulosti iba nedostatočne odrážal v zmluvných vzťahoch medzi Indiou a Európou; 5. s potešením víta dohodu o strategickom partnerstve medzi EÚ a Indiou, prostredníctvom ktorej vzťahy EÚ a Indie nadobúdajú podobne dôležitý význam ako vzťahy s Čínou, Ruskom, Japonskom, USA a Kanadou; 6. považuje za dôležité, berúc do úvahy jednoznačné želanie zo strany neeurópskych vlád a verejnej mienky po vytváraní strategických aliancií s Indiou, aby Komisia vyvíjala mimoriadne úsilie na zlepšovanie profilu Európskej únie v Indii a šírenie povedomia o jej inštitúciách, princípoch, hodnotách a cieľoch; 7. uvedomuje si, že k želanému vzájomnému porozumeniu medzi EÚ a Indiou prispeje posilnenie privilegovaných vzťahov, ktoré z historických dôvodov udržiavali viaceré členské štáty s niektorými regiónmi Indie, a ktoré predstavujú pridanú hodnotu prispievajúcu k zbližovaniu a k skutočnej spolupráci v sociálnej, technickej a ekonomickej oblasti; 8. zdôrazňuje potrebu vytvorenia partnerstiev medzi EÚ a Indiou s cieľom podporiť štúdium, valorizáciu, šírenie a obnovu spoločného jazykového, historického a kultúrneho dedičstva; 9. schvaľuje všetky ciele stanovené Komisiou v jej oznámení o strategickom partnerstve EÚ – India; 10. je však toho názoru, že ciele predstavené Komisiou v prelomovom strategickom partnerstve musia byť dostatočne financované novými zdrojmi v záujme schopnosti splnenia našich záväzkov a cieľov; požaduje, aby akékoľvek dodatočné zdroje potrebné na splnenie cieľov strategického partnerstva nepochádzali z existujúcich projektov a programov EÚ v Indii, ale aby boli poskytnuté dodatočne; 11. oceňuje a podporuje skutočnosť, že strategické partnerstvo venuje zvýšenú pozornosť politickému dialógu; zdôrazňuje však, že dosiahnutie Rozvojových cieľov milénia a účinný boj proti chudobe by mali zostať aj naďalej dôležitými prvkami strategického partnerstva EÚ – India; 12. uznáva, že podľa ukazovateľov ľudského rozvoja dosiahla India v posledných desaťročiach významné pokroky a do určitej miery sa tak zmenila z prijímateľa na poskytovateľa rozvojovej pomoci; vyjadruje však znepokojenie nad pretrvávajúcim veľkým počtom Indov, ktorí sú stále nútení žiť v úplnej chudobe a sú zbavení všetkých práv; 13. vyzýva Komisiu a Radu, aby v spolupráci s indickou vládou bezodkladne pracovali na zlepšení situácie nerovnoprávnych vrstiev obyvateľstva, najmä žien, detí a znevýhodnených skupín obyvateľstva, napr. Dalitov a Adivasiov a žiada, aby všetky budúce opatrenia v tomto zmysle mali za cieľ odstránenie diskriminácie na základe pohlavia alebo kasty všade tam, kde sa vyskytuje; 14. víta pokrok dosiahnutý počas vyššie spomenutého šiesteho samitu v rôznych oblastiach spoločného akčného plánu, a to najmä začlenenie Indie do európskeho projektu nukleárnej fúzie ITER (International Experimental Fusion Reactor) ako aj pokrok dosiahnutý v rokovaniach, ktorých cieľom je zapojiť Indiu do rámcovej dohody o systéme Galileo; 15. poznamenáva, že dvojstranné vzťahy medzi Indiou a Čínou sa rozširujú, čo vyvrcholilo samitom týchto dvoch krajín zorganizovanom v Dillí 11. apríla 2005; víta fakt, že v súlade so spoločným komuniké z tohto samitu sa "vedúci predstavitelia oboch krajín dohodli na vytvorení strategického a kooperatívneho partnerstva pre mier a prosperitu medzi Indiou a Čínou"; víta skutočnosť, že sa očividne našlo riešenie v otázke hraníc medzi Indiou a Čínou; poznamenáva, že dohoda by významnou mierou prispela k stabilite v regióne, umožnila by obom krajinám vynakladať menej prostriedkov na obranu ich hraníc a obmedziť priestor na to, aby napätie medzi dvomi ázijskými mocnosťami zneužívali iné štáty; 16. víta fakt, že "kriketová diplomacia" viedla k usporiadaniu samitu v Dillí medzi indickým premiérom a prezidentom Pakistanu 17. apríla 2005; víta skutočnosť, že obe strany robia pokroky v upevňovaní opatrení na budovanie dôvery prostredníctvom postupnej dvojstrannej normalizácie, ktorá by mohla viesť k politickému urovnaniu sporu v Kašmíre; poznamenáva s uspokojením, že bola obnovená spoločná komisia pre obchod a konštatuje, že sa obe krajiny dohodli na podpore projektu výstavby plynovodu z Iránu do Indie vedúceho cez územie Pakistanu, čo určite vytvorí pozitívne zväzky medzi oboma stranami; 17. uznáva oprávnené snahy USA o vytvorenie strategického spojenectva s Indiou, ale aj potrebu multipolárneho sveta, a je presvedčený, že európske know-how a vnímavosť môžu Indii poskytnúť značné výhody; na tento účel odporúča, aby EÚ urýchlene pokročila v upevňovaní strategického partnerstva medzi EÚ a Indiou; je presvedčený, že na naplnenie cieľov tohto strategického partnerstva sa musia vyčleniť nové prostriedky; 18. je toho názoru, že aj keď je systematický a štruktúrovaný dialóg medzi oboma stranami o hospodárskych a obchodných záležitostiach dôležitou súčasťou strategického partnerstva, EÚ musí venovať zvláštnu pozornosť rozširovaniu a prehlbovaniu spolupráce v politickej a strategickej oblasti s ohľadom na vžité presvedčenie zdieľané EÚ a Indiou, že svet sa môže stať bezpečnejším prostredníctvom medzinárodných vzťahov založených na multilateralizme a rešpektovaní medzinárodného práva a filozofie, ako aj charty a rezolúcií Organizácie Spojených národov; 19. vyzýva EÚ a Indiu aby v záujme zavedenia multilateralizmu do medzinárodných vzťahov, ktorý obidve strany podporujú, vytvorili mechanizmus vzájomných konzultácií, ktorý by fungoval v predstihu pred medzinárodnými rokovaniami alebo konferenciami s cieľom navrhovania spoločných iniciatív alebo prijímania spoločných reakcií na sporné otázky vznesené pri týchto príležitostiach; 20. domnieva sa, že vzhľadom na to, že veľká časť indickej verejnosti a obchodných kruhov nepovažuje EÚ za jeden subjekt, ale skôr za zoskupenie 25 štátov, inštitúcie EÚ by mali prijať stratégiu komunikácie a zviditeľňovania, ktorá pomôže spoločnosti a úradom v Indii lepšie porozumieť postupu smerom k Únii, vrátane pokroku v spoločnej zahraničnej a bezpečnostnej politike, ktorý by mohol vyplynúť z nadobudnutia účinnosti novej Zmluvy o Ústave pre Európu; 21. žiada, aby sa výročný parlamentný samit uskutočnil súčasne s alebo pred výročným samitom EÚ – India, ktorý momentálne prebieha bez oficiálnej účasti Európskeho parlamentu; zastáva názor, že takýto samit by predstavoval možnosť rozvinúť vzťahy medzi parlamentnými orgánmi a zlepšiť chápanie názorov a demokratických systémov na obidvoch stranách; 22. víta skutočnosť, že nová vláda Manmohana Singha prijala dôležité a pozitívne kroky v súvislosti s nevyhnutnými sociálnymi a hospodárskymi reformami; 23. víta skutočnosť, že demokratická kultúra a rozvoj dosiahli v Indii veľmi vysokú úroveň, ako je zrejmé z riadneho fungovania koaličných vlád na federálnej a štátnej úrovni, a preto je možné pristúpiť k reforme v hospodárskej a sociálnej oblasti, ktorá by inak nebola možná; 24. je však toho názoru, že z dôvodu obrovskej komplexnosti a rôznorodosti sociálnej, ekonomickej a politickej štruktúry Indie to nezaručí, že tento proces nebude sprevádzaný ťažkosťami a kolísavou úspešnosťou; 25. víta prepustenie 450 detí vo veku od 6 do 14 rokov, ktoré protiprávne pracovali v otrockých podmienkach v Bombaji a ktoré zaistila polícia v júni 2005, a zatknutie 42 bezohľadných podnikateľov, ktorí ich vykorisťovali; vyjadruje však svoje znepokojenie nad správami UNICEF, podľa ktorých pracuje v Indii sedemnásť a pol milióna detí (podľa niektorých mimovládnych organizácií je toto číslo dvojnásobné) a to väčšinou v neľudských podmienkach; pochvalne sa vyjadruje o novom prístupe trestného stíhania vykorisťovateľov, ktorý, ako sa zdá, prijala indická polícia a úrady práce a nalieha na nich, aby zabezpečili dostatok zdrojov a pretrvávajúcu politickú vôľu na odstránenie tohto zahanbujúceho aspektu spoločnosti; Hospodárske otázky 26. berie na vedomie, že vláda presadzuje štrukturálne zmeny v hospodárstve a že urobila pokrok pri deregulácii niektorých odvetví (mobilné telefóny, poisťovníctvo, energetika, letectvo atď.); víta skutočnosť, že prvý rozpočet novej vlády vytvára priestor pre štrukturálne zlepšenia, znižovanie ciel a zrušenie obmedzení zahraničného vlastníctva a pokračuje v privatizácii štátnych podnikov; 27. keďže India a EÚ zdieľajú názor, že obchod, investície a voľná súťaž sú kľúčovými faktormi hospodárskeho rozvoja, ale zároveň, že na to, aby takýto vývoj bol harmonický a spravodlivý, musia sa vziať do úvahy základné sociálne potreby, ktoré posilňujú hospodársku a spoločenskú súdržnosť, životné prostredie a práva spotrebiteľov, nalieha na indickú vládu, aby venovala týmto otázkam pozornosť pri zhostení sa rozsiahlej úlohy rozvoja; 28. s ohľadom na to a v zmysle spomínaného spoločného názoru nalieha na EÚ a Indiu, aby sa spoločne venovali aspektom politík v oblasti priemyslu, životného prostredia, rozvojovej spolupráce, obchodu, investícií a správneho vládnutia, ktoré sú v spoločnom záujme oboch strán; 29. nalieha na indický súkromný sektor, ktorý má plnú dôveru vlády a ktorý hrá kľúčovú úlohu v hospodárskych opatreniach a plánoch pripravovaných vládou, ktoré sú nevyhnutné pre trvalo udržateľný rozvoj štátu, aby preukázal čo najväčšiu sociálnu citlivosť pri účasti na týchto plánoch; 30. berie na vedomie opatrenia oznámené indickým ministrom obchodu a priemyslu na uľahčenie vývozu vrátane zavedenia jednotného prihlasovacieho formulára, ktorý by mohol podstatne obmedziť súčasnú nadmernú byrokraciu; 31. víta takisto rozhodnutie skrátiť čakacie doby v preplnených prístavoch štátu, ktoré by spolu s finančnými opatreniami pre prístavy a ostatné významné prvky infraštruktúry obsiahnutými v štátnom rozpočte schválenom vo februári 2005 na základe iniciatívy ministra financií mohli priniesť výrazné výhody pre dovoz a vývoz; 32. víta skutočnosť, že EÚ aj India sa rozhodli koordinovať svoje činnosti, ktoré sa týkajú geografických indikácií (GI) a dohodli sa na organizovaní seminárov na stanovenie stratégie v tejto oblasti; 33. pozitívne hodnotí dohodu dosiahnutú na vyššie spomenutom piatom samite EÚ – India, ktorá uľahčí a umožní rozvoj obojstranného obchodu a investícií vzhľadom na to, že objem vzájomných obchodných vzťahov jednoznačne zaostáva za možnosťami; poukazuje však na skutočnosť, že je potrebné zvýšiť predovšetkým investície a že pre Indiu je nevyhnutné, aby otvorila svoj trh a uskutočňovala hospodárske reformy zamerané na ďalšie odstraňovanie ciel, vyriešenie obmedzení inej ako colnej povahy a účinnú ochranu práv duševného vlastníctva; 34. je presvedčený, že spoločným záujmom EÚ a Indie je spolupracovať na úspešnom ukončení rokovaní o Rozvojovej agende z Dohy (RAD) a je preto potrebné, aby sa obe strany snažili o čo najjednotnejší názor na kľúčové otázky RAD; domnieva sa, že obzvlášť užitočný by bol užší kontakt medzi poslancami Európskeho parlamentu a indického parlamentu; 35. verí, že India prevezme kľúčovú rolu pri prebiehajúcich rokovaniach v rámci Svetovej obchodnej organizácie (WTO) a aktívne prispeje k vyriešeniu prerokovávaných problémov predovšetkým v oblasti prístupu nepoľnohospodárskych výrobkov na trh; v tejto súvislosti vyzýva EÚ a Indiu, aby využili nasledujúce tri mesiace pred ministerským stretnutím WTO v Hongkongu na prehodnotenie a rozhodné konanie a aby zastávali väčšiu otvorenosť k ostatným členom WTO; 36. uznáva potrebu posilniť dvojstrannú spoluprácu, zamerať sa na technické prekážky obchodu a otázky hygieny, zapájať sa do dialógu o nástrojoch ochrany obchodu a všeobecnejšie o dodržiavaní pravidiel WTO; 37. žiada, aby sa uskutočnili rozhovory medzi EÚ a Indiou o investíciách, s cieľom zohľadniť sociálno-politickú zodpovednosť zahraničných investorov v hostiteľskom štáte; zdôrazňuje tiež, že práva zaručené firmám by mali byť sprevádzané povinnosťami a že investori v hostiteľskej krajine by mali dodržiavať aspoň základné pracovné normy Medzinárodnej organizácie práce (MOP); 38. víta rozhodnutie vlády v Dillí vytvoriť zvláštne hospodárske zóny s cieľom prilákať zahraničné investície a vyzýva Indiu, aby prehodnotila a aktualizovala svoje právne predpisy v tejto oblasti a prijala kroky na zabránenie vykorisťovaniu pracujúcich, zaručujúc práva a povinnosti zamestnávateľov i pracujúcich; 39. domnieva sa, že pridelenie frekvencií mobilných komunikácií má rozhodujúci význam pre EÚ, keďže má rozhodujúce dôsledky na mobilné telefonovanie (GSM); vyzýva Indiu, aby venovala náležitú pozornosť zosúladeniu frekvencií mobilných komunikácií s normami Medzinárodnej telekomunikačnej únie; 40. vyzýva Indiu, aby kladne odpovedala na ponuky, ako napr. zo strany Malajzie, hlavného obchodného partnera Indie v rámci Asociácie krajín juhovýchodnej Ázie (ASEAN), na vytvorenie zóny voľného obchodu, keďže ponuky tohto druhu môžu prispieť k stabilite, rozvoju a prosperite rozličných národov a štátov tohto regiónu; 41. poukazuje na to, že v Indii sa objavuje významná a rastúca stredná trieda, skupina, ktorú je nielen možno považovať za nesporný cieľ pre určité obchodné produkty, ale ktorá je predovšetkým vnímavá voči európskej kultúre; 42. vyzýva EÚ a Indiu, aby poskytli jednoznačnú podporu upevneniu a pravidelnej aktualizácii konkrétneho programu kultúrnej spolupráce ako súčasti plánovaného strategického partnerstva; domnieva sa, že je to nevyhnutné vzhľadom na kultúrnu rôznorodosť na oboch stranách a je presvedčený, že povedomie a šírenie oboch kultúr medzi občanmi Indie a EÚ napomôže vytvoreniu pevnejších základov pre toto partnerstvo; 43. víta nedávne podpísane dohody medzi Komisiou a indickou vládou, podľa ktorej Komisia ponúka tisíc štipendií (v hodnote 33 miliónov EUR), ktoré majú umožniť indickým študentom študovať na európskych univerzitách v rámci programu Erasmus Mundus, čo nepochybne prispeje k cieľom uvedeným v predchádzajúcom bode; berie na vedomie, že indická rada pre kultúrne vzťahy ponúka európskym študentom možnosť navštevovať univerzity v Indii, ale žiada o prejavenie väčšieho záujmu o túto otázku, aby sa dosiahol aktívnejší prínos k upevneniu základov strategického partnerstva; 44. dúfa, že India spoločne s ďalšími krajinami prijímajúcimi pomoc bude reagovať na výzvu ostatných rozvojových krajín, aby sa našli riešenia problémov, ktoré nepochybne vzniknú po zrušení kvantitatívnych obmedzení na dovoz textilu a odevov, berúc do úvahy, že sa očakáva, že India bude mať z tohto opatrenia značný úžitok; dúfa tiež, že sa India zdrží akýchkoľvek nečestných obchodných praktík voči priemyslu EÚ, aby EÚ nemusela následne použiť primerané nástroje na ochranu obchodu v súlade s pravidlami WTO; 45. poukazuje na to, že India už disponuje obrovským geopolitickým potenciálom, ktorý je založený na hospodárskej sile, predovšetkým v oblasti nových technológií, a zdôrazňuje, že India by preto mala byť považovaná za medzinárodne uznávaného globálneho aktéra a že z takéhoto postavenia pre Indiu vyplýva väčšia spoločenská zodpovednosť; 46. zdôrazňuje tiež potrebu, aby EÚ pomáhala Indii v boji proti chudobe a všeobecne pri dosahovaní jej rozvojových cieľov. Zdôrazňuje tiež potrebu, aby EÚ spolupracovala s Indiou v mnohých otázkach vrátane rozvojovej politiky, správy štátu, trvalej udržateľnosti životného prostredia a sociálnej a hospodárskej súdržnosti; 47. okrem toho zdôrazňuje, že EÚ by mala pripisovať mimoriadnu dôležitosť povzbudeniu a podpore Indii v súvislosti s uplatňovaním alebo pokračujúcim prijímaním medzinárodných pracovných noriem, najmä prostredníctvom úplnej ratifikácie a uplatňovania dohovorov MOP a predovšetkým vzhľadom na potrebu boja proti detskej práci, ktorá v súčasnosti aj naďalej predstavuje pre Indiu hlavný problém, Dohovor týkajúci sa minimálneho veku pre prijatie do zamestnania (Dohovor o minimálnom veku (C138)); 48. víta kontrakt so spoločnosťou Airbus v hodnote 1,8 miliardy EUR uzavretý počas obchodného samitu EÚ – India 7. septembra 2005, ktorý je znakom rozvíjajúcich sa dvojstranných vzťahov a potvrdzuje úspech európskeho konzorcia; Rozvoj 49. je vážne znepokojený šírením AIDS v krajine, z ktorého by v tomto regióne mohla vzniknúť epidémia, pokiaľ nedôjde k razantnému riešeniu a vyzýva indickú vládu, aby sa pevne zaviazala k prioritnému riešeniu tohto problému, výmene informácií a snahe vytvárať spoločné stratégie s inými postihnutými krajinami; 50. chápe, že právne normy o ochrane práv duševného vlastníctva, ktoré v nedávnej dobe prijal indický parlament, môžu mať nepriaznivý vplyv na výrobnú kapacitu indického farmaceutického priemyslu, ktorý je zdrojom spoľahlivých a dostupných liekov, predovšetkým proti AIDS, pre mnohých pacientov na celom svete; zastáva preto názor, že právne normy by mali stanoviť výnimky pre lieky verejného záujmu, ako sú lieky používané pri liečbe, okrem iného, AIDS, rakoviny, malárie, tuberkulózy a hepatitídy; domnieva sa, že prístup k spoľahlivým a dostupným liekom, obzvlášť proti AIDS, je kľúčový; vyzýva indické úrady, aby pri používaní živých zvierat na vedecké pokusy zaistili dodržiavanie medzinárodných noriem ochrany zvierat, a aby sa takéto pokusy uskutočňovali čo najmenej a našli sa alternatívy; 51. upozorňuje, že polovica pacientov, ktorí užívajú antivírové lieky v chudobných krajinách, používa lieky vyrobené v Indii; vyzýva EÚ, aby podporovala Indiu v ďalšom uplatňovaní jej právnych predpisov o ochrane práv duševného vlastníctva spôsobom, ktorý nebude brániť výrobe, marketingu a vývozu dôležitých liekov, a prostredníctvom toho vytvorí prostredie, ktoré bude naďalej povzbudzovať a uľahčovať investície indického priemyslu na výrobu generických liekov a poskytovať tak cenovo dostupné základné lieky pre rozvojové krajiny; 52. pripomína, že WTO pripúšťa takéto výnimky a že ešte stále sa uplatňuje Vyhlásenie z Dohy o TRIPS, ktoré konštatuje že, "dohoda môže a mala by byť vysvetľovaná a uplatňovaná takým spôsobom, aby podporovala právo členov WTO na ochranu verejného zdravia a najmä na presadzovanie prístupu k liekom pre všetkých"; 53. podporuje vzájomnú spoluprácu Komisie a Indie založenú na trvalých a nepretržitých kontaktoch s cieľom aj naďalej podporovať RAD až k jej konečnému a úspešnému uzavretiu v prospech všetkých zúčastnených strán; 54. s ohľadom na to verí, že by indickí a európski vyjednávači mali byť schopný vytvoriť priame a trvalé väzby pre riešenie dvojstranných a viacstranných tém; pomôže to zabezpečiť vyvážený a vzájomne prospešný pokrok v hlavných bodoch RAD; 55. vyzýva EÚ a Indiu, aby čo najskôr preskúmali možnosti spolupráce pri projektoch rozvojovej spolupráce v tretích krajinách a aby prijali potrebné kroky na ich presadenie, hneď ako sa potvrdí ich uskutočniteľnosť; 56. víta skutočnosť, že obe strany sa dohodli zorganizovať prvé stretnutie Fóra o životnom prostredí EÚ – India v októbri/novembri 2005 a vyzýva Komisiu, aby venovala osobitnú pozornosť oblastiam, ktoré sú pre Indiu prioritné, ako sú obnoviteľné zdroje energie, čisté technológie a spracovanie odpadu, a aby poskytla všetku možnú pomoc; 57. vyzýva indickú vládu, aby prijala rázne a účinné opatrenia na predchádzanie výskytu fenoménu dumpingu vo svojom obchode s EÚ; Životné prostredie a poľnohospodárstvo 58. zdôrazňuje, že rastúce znečisťovanie životného prostredia v Indii predstavuje čoraz väčší problém najmä pre chudobné obyvateľstvo v súvislosti so znečisťovaním vody, znehodnocovaním pôdy, znečisťovaním vzduchu, zmenou klímy a stratou biodiverzity, a zdôrazňuje, že spolupráca EÚ a Indie je v tejto oblasti mimoriadne potrebná; 59. nalieha na Indiu, ktorá podpísala Kjótsky protokol, ale ktorá využíva dočasné výnimky z určitých záväzkov, aby pri sledovaní svojich rozvojových potrieb a cieľov spôsobom zlučiteľným s trvalo udržateľným rozvojom preukázala väčšiu citlivosť k otázke globálneho otepľovania; 60. je znepokojený alarmujúcim poklesom počtu tigrov v hlavných prírodných rezerváciách krajiny a vyzýva indické úrady na posilnenie ich úsilia v boji s korupciou a nekompetentnosťou, ktoré sú príčinou tohto poklesu; 61. je toho názoru, že by sa mali posilniť dozorné a kontrolné opatrenia určené na ochranu tohto živočíšneho druhu, najmä v štátoch Radžastan, Madhjapradéš a Bihár; s ohľadom na to nalieha, aby nedávno vytvorený Úrad pre prevenciu trestnej činnosti na voľne žijúcich zvieratách (National Wildlife Crime Prevention Bureau) dostal potrebné zdroje nevyhnutné na jeho efektívnu prevádzku; 62. vyzýva Komisiu, aby sa touto otázkou zaoberala a zabezpečila vhodnú spoluprácu, keďže tigre sú dôležité nielen pre ekosystém Indie a pre odvetvie cestovného ruchu krajiny, ale môžu sa chápať aj ako súčasť dedičstva celého ľudstva; 63. vyzýva členské štáty, ktoré sú potenciálne schopné spolupracovať v oblasti civilného využitia jadrovej energie, aby náležite zvážili enormný a naďalej rastúci energetický dopyt Indie a prijali rozhodnutie o možnosti zvýšenej spolupráce s Indiou v tejto oblasti; tiež nalieha na Komisiu, členské štáty a Indiu, aby zvýšili spoluprácu v oblasti obnoviteľnej energie; 64. je znepokojený vážnou krízou v poľnohospodárstve, ktorá by podľa rôznych odborníkov v priebehu niekoľkých rokov mohla mať vážne následky z dôvodu nedostatku vody v rôznych častiach krajiny a vyzýva Radu a Komisiu, aby venovali tejto otázke veľkú pozornosť; 65. poznamenáva, že dvadsať rokov po úniku jedovatých plynov z továrne na výrobu pesticídov spoločnosti Union Carbide Corporation v Bhopále v štáte Madhjapradéš, ktorý zabil viac ako 22000 ľudí a zanechal ďalšie desaťtisíce chronicky chorých a postihnutých, toto miesto ešte stále nebolo vyčistené a jedovaté odpady naďalej znečisťujú životné prostredie a povrchové vody; vyzýva indické orgány and Dow Chemicals, aby toto miesto a postihnuté okolie bezodkladne vyčistili, úplne odškodnili obete a zodpovedné osoby postavili pred súd; 66. vyzýva EÚ, aby strategické partnerstvo uplatňovala spôsobom, ktorý prinesie hmatateľnú zmenu a povzbudí ľudí, aby sa zapojili do partnerstva na celom svete, aby si tak zlepšili svoje pracovné zvyky a kvalitu života a vymieňali si myšlienky a osvedčené postupy vo všetkých odvetviach, predovšetkým v priemysle a poľnohospodárstve; 67. domnieva sa, že by sa mala viac podporovať spolupráca v oblasti vedy a techniky; jedným z hlavných cieľov je podpora dialógu na všetkých úrovniach so zameraním na otázky spoločného záujmu, akými sú informačné technológie, vesmírna technológia, biotechnológia, elektronický obchod a textilný priemysel; poukazuje na dôležitosť rozšírenia možností kontaktov a výmen medzi univerzitami; Ľudské práva 68. je presvedčený, že poznávacím znakom skutočného partnerstva je otvorený a úprimný dialóg o všetkých témach spoločného záujmu, a preto víta skutočnosť, že strategické partnerstvo poskytuje možnosť rozšíriť a inštitucionalizovať dialóg o ľudských právach; 69. víta rozhodnutie Najvyššieho súdu Indie nariadiť opätovné preskúmanie viac ako dvoch tisíc sťažností uzatvorených políciou a približne dvoch stoviek prípadov, ktoré skončili oslobodzujúcim rozsudkom, v súvislosti s masakrom dvoch tisíc moslimov v roku 2002 v štáte Gudžarát; blahoželá Indickej národnej komisii pre ľudské práva k jej nezávislej a dôkladnej práci na tomto a iných prípadoch, ako sú prípady diskriminácie podľa kást a diskriminácie, ktorou trpeli, okrem iných, Daliti a Adivasiovia a je presvedčený, že súdne a politické orgány musia mať dostatočný časový priestor na to, aby mohli ukončiť svoju prácu bez vonkajších zásahov, ktoré by sa mohli v konečnom dôsledku ukázať ako kontraproduktívne; vyzýva v tomto procese na spoluprácu s organizáciami pre ľudské práva; 70. víta správu Nanavatiho komisie a správu vlády o opatreniach prijatých proti násiliu páchanom na Sikhoch, v roku 1984 a vyzýva vládu Indie, aby splnila svoj sľub zabezpečiť pohotovo a so skutočným odhodlaním, aby sa páchatelia zodpovedali za svoje činy; 71. s ohľadom na diskrimináciu a násilie páchané na ženách vyzýva vládu, aby pokračovala v osobitných opatreniach na účinné odstránenie domáceho násilia a poskytovala pomoc jeho obetiam; vyzýva zároveň na pokračovanie v úsilí o podporu vzdelávania dievčat, čím by sa zároveň naplnili ciele 2 a 3 Rozvojových cieľov milénia; 72. oceňuje, že India si na svojom území po stáročia zachováva etnickú, náboženskú, kultúrnu a jazykovo rôznorodú spoločnosť, čím je príkladom západu a Európe, a vyzýva indickú vládu na ostražitosť najmä pred etnickým, náboženským a kultúrnym napätím medzi spoločenstvami, ktoré by mohlo ohroziť stáročné dedičstvo tolerancie a spolužitia v krajine; 73. je si vedomý preukázanej vôle novej vlády modernizovať a nalieha na ňu, aby rozhodne pokročila v reforme príliš pomalého a zastaraného súdneho systému; poukazuje na to, že niekedy pomalé fungovanie súdneho systému alebo jednotlivé prípady zneužitia právomoci alebo nečinnosti polície, najmä v súvislosti s niektorými prípadmi znásilnenia, vedú k frustrácii obyvateľstva a podnecujú ho k tomu, aby zobralo spravodlivosť do vlastných rúk; víta však skutočnosť, že to vyvolalo verejnú diskusiu konkrétne o týchto problémoch a o situácii v súdnom systéme vo všeobecnosti; 74. vyzýva vládu v Dillí, aby zrušila používanie trestu smrti v jej súdnom systéme; 75. upriamuje pozornosť na skutočnosť, že India je jednou z mála demokratických krajín, ktoré neratifikovali Dohovor OSN proti mučeniu, ktorý nadobudol platnosť v roku 1987 a konštatuje, že táto ratifikácia je nevyhnutným predpokladom upevnenia vzťahov medzi EÚ a Indiou; vyzýva takisto na ratifikáciu dohovorov o zrušení detskej práce a podpore kolektívneho vyjednávania; 76. zdôrazňuje, že EÚ musí naliehať na Indiu, aby plne vyhovela odporúčaniam Výboru pre odstránenie rasovej diskriminácie; 77. vyzýva Indiu, aby sa stala členom Medzinárodného trestného súdu; 78. vyzýva Radu a Komisiu, aby vstúpili do dialógu s Indiou o ratifikácii rímskeho štatútu Medzinárodného trestného súdu, zrušení trestu smrti, ratifikácii najmä dohovorov proti mučeniu a detskej práci, ako aj dodatkových protokolov k Medzinárodnému paktu o občianskych a politických právach a Dohovoru o odstránení všetkých foriem diskriminácie žien; Medzinárodná situácia 79. konštatuje, že plánované strategické partnerstvo medzi Washingtonom a Dillí predpokladá predaj amerických lietadiel a spoločné využívanie vesmírnej a jadrovej technológie na civilné účely; 80. uznáva, že India hrala hlavnú úlohu pri prevencii konfliktu a udržiavaní mieru, napríklad v Afganistane; berie na vedomie jej reakciu na nedávny kráľovský prevrat v Nepále a jeho dôsledky; vyzýva Indiu ako najväčšieho člena SAARC aby prevzala vedúcu úlohu v ďalšom rozvoji regionálnej spolupráce v rámci SAARC; 81. konštatuje, že EÚ musí podporovať regionálnu spoluprácu v južnej Ázii a rovnako realizovať proces strategického zbližovania s cieľom zlepšiť vzťahy medzi EÚ a SAARC; 82. zaznamenáva zblíženie vzťahov medzi Iránom, Pakistanom a Indiou, ktorého výsledkom je zámer vybudovať plynovod z Iránu do Indie vedúci cez pakistanské územie; je toho názoru, že je potrebné podporovať projekty tohto druhu, ktoré sú vo svojej podstate mierového charakteru, prinášajú prospech obyvateľom regiónu, vytvárajú sieť vzájomných záujmov znižujúcu nebezpečenstvo konfliktu medzi nimi a podporujú stabilitu regiónu; 83. víta známky pokroku v dvojstranných rozhovoroch o Kašmíre medzi Indiou a Pakistanom a ďalšie vzájomné prejavy flexibility ako nedávne sprevádzkovanie autobusovej linky medzi indickými a pakistanskými časťami územia alebo návštevu indického ministra zahraničných vecí v Pakistane a prezidenta Pakistanu v Indii; 84. odsudzuje teroristické útoky proti tejto autobusovej linke 7. apríla 2005 v deň jej uvedenia do prevádzky; 85. víta prehlásenie indického premiéra podporené prezidentom Pakistanu o tom, že ľadovec Siachen v Kašmíre by mal byť považovaný za "horu mieru" a za nový symbol na ceste k úplnému zmiereniu medzi Indiou a Pakistanom ohľadom Kašmíru, a vyzýva EÚ, aby podporovala tento pozitívny posun v záujme čo najskôr dosiahnuť konečnú dohodu medzi stranami, vrátane dohody o presune a stiahnutí vojenských síl v oblasti; 86. vyzýva Radu a Komisiu, aby podporili Indiu a jej príslušné bezpečnostné služby a orgány zodpovedné za uplatňovanie práva v ich žiadosti o získanie štatútu privilegovaného partnera Europolu v záujme účinnejšieho boja proti medzinárodnému terorizmu a organizovanému zločinu; 87. nalieha na Indiu, aby sa spolu s Pakistanom a Izraelom pripojili k Zmluve o nešírení jadrových zbraní, ktorá je nenahraditeľným mnohostranným nástrojom na udržiavanie a upevňovanie medzinárodného mieru, bezpečnosti a stability a vytvárajú právny rámec na prevenciu ďalšieho šírenia jadrových zbraní; 88. nalieha na vládu Indie, aby pristúpila k Dohovoru o zákaze použitia, skladovania, výroby a transferu protipechotných mín a ich zničení (Ottawský dohovor); 89. vyjadruje hlbokú ľútosť nad stratami životov a majetku spôsobenými cunami v decembri 2004 a blahoželá indickej vláde k prejaveniu solidarity prostredníctvom jej rýchlej reakcie na katastrofu a najmä indickému námorníctvu, ktoré vyslalo hneď v nasledujúci deň niekoľko jednotiek do postihnutých oblastí; vyzýva Komisiu, aby zabezpečila, že India bude zahrnutá do programu obnovy po cunami; 90. vyzýva svoju konferenciu predsedov, aby v druhej polovici volebného obdobia zvážila vytvorenie osobitnej medziparlamentnej delegácie medzi Európskym parlamentom a Indiou s cieľom prehĺbiť vzťahy medzi parlamentmi dvoch najväčších demokracií na svete; * * * 91. poveruje svojho predsedu, aby toto uznesenie postúpil Rade, Komisii, vládam a parlamentom členských štátov Európskej únie, vláde a parlamentu Indie, ako aj vládam a parlamentom členských štátov SAARC. [1] Ú. v. EÚ C 174 E, 14.7.2005, s. 179. --------------------------------------------------